钦定古今图书集成/方舆汇编/职方典/第1184卷 > 《东坡八首》〈并序〉前人
## 钦定古今图书集成/方舆汇编/职方典/第1184卷 > 《东坡八首》〈并序〉前人

予至黄二年，日以困匮。故人马正卿哀予乏食，为予郡中请故营地数十亩，使得躬耕其中。地既久荒，为茨棘瓦砾之场，而岁又大旱，垦辟之劳，筋力殆尽。释耒而叹，乃作是诗，自愍其勤，庶几来岁之入，以忘其劳焉。

废垒无人顾，颓垣满蓬蒿。谁能损筋力，岁晚不偿劳。
独有孤旅人，天穷无所逃。端来拾瓦砾，岁旱土不膏。
崎岖草棘中，欲刮一寸毛。喟然释耒叹，我廪何时高。

又

“荒田虽浪莽，高下各有适。下湿种秔稌，高原莳枣栗。
江南有蜀士，桑果已许乞。好竹不难栽，但恐鞭横逸。
仍须卜佳处，规以安我室。”家童烧枯草，走报暗井出一饱未敢期，瓢饮已可必。

又

自昔有微泉，“来从远岭背。穿城过聚落，流恶壮蓬艾。
去为柯氏陂，十亩鱼虾会。岁旱泉亦竭，枯萍粘破块。
昨夜南山云，雨到一犁外。泫然寻故渎，知我理荒荟。”
泥芹有宿根，一寸嗟独在。雪芽何时动，春鸠行可脍。
〈蜀人贵芹芽脍杂鸠肉作之〉

又

《种稻》清明前，乐事我能数。毛空暗春泽，鍼水闻好语。
分秧及初夏，渐喜风叶举。月明看露上，一一珠垂缕。
秋来霜穗重，颠倒相撑拄。但闻畦垄间，蚱蜢如风雨。
新舂便入甑，玉粒照筐筥。我久食官仓，红腐等泥土。
行当知此味，口腹已无许。

又

良农惜地力，幸此十年荒。桑柘未及成，一麦庶可望。
投种未逾月，覆块已苍苍。农夫告我言，勿使苗叶昌。
君欲富饼饵，要须纵牛羊。再拜谢苦言，得饱不敢忘。

又

“种枣期可剥，种松期可斲。事在十年外，吾计亦已悫。
十年何足道，千载如风雹。”旧闻李衡奴，此策疑可学。
我有同舍郎，官居在灊岳。遗我三寸柑，照坐光卓荦。
百载倘可致，当及春冰渥。想见竹篱间，青黄垂屋角。

又

潘子久不调，沽酒江南村。郭生本将种，卖药市西垣。
古生亦好事，恐是押衙孙。家有十亩竹，无时容扣门。
“我穷交旧绝，三子独见存。从我于东坡，劳饷同一飧。
可怜杜拾遗，事与朱阮论。吾师卜子夏，四海皆弟昆。”

又

马生本穷士，从我二十年。日夜望我贵，求分买山钱。
我今反累生，借耕辍兹田。刮毛龟背上，何时得成毡。
可怜马生痴，至今夸我贤。众笑终不悔，施一当获千。